Trizin
Trizin (yun. Τροιζήν ή Τροιζήνα) — Yunanıstanda kənd. Dəniz səviyyəsindən 64 metr yüksəklikdə, Peloponnes yarımadasının Arqolida bölgəsinin cənub-şərq hissəsində, Qalatasdan 8 kilometr qərbdə, Metanadan 10 kilometr cənubda, Korinfdən 62 kilometr cənub-şərqdə və Afinanın cənub-qərbindən 63 kilometr məsafədə yerləşir. 2011-ci il siyahıyaalınmasına əsasən əhalinin sayı 673 nəfərdir. Attika periferiyasının Adalar periferiya vahidinin Triziniya-Metana icmasına daxildir. 1929-cu ilə qədər Damalas (Δαμαλάς) adlanırdı. Adı qədim Trezen (q.yun. Τροιζήν, lat. Troezen) şəhərinin şərəfinə dəyişdirildi. Qədim İoniya şəhəri Trezen Saronikos körfəzinin sahilindən təxminən üç kilometr məsafədə, müasir Trizin kəndi yaxınlığında yerləşirdi. Trezen Teseyin doğulduğu yer hesab olunurdu. Trizin kəndi yaxınlığında divar qalıqları, qədim qüllə və orta əsr kilsələri tapılmışdır. Həmçinin, İppolt temenosunda iki məbədin sütun qalıqları və bünövrəsi aşkar edilmişdir: Apollon Epibateri məbədi və Afrodita Kataskopiya məbədi, bundan başqa İppolit və Fedraya aid heykəllər. İppolit stadiyi, Afina Sfeniada məbədi və Pan Literiya məbədi tapılmışdır. Trezendə aqora və teatr var idi. Şəhər xaricində Afrodita Nimfiya məbədi, Poseydon Fitalmiya məbədi və Demetra Fesmofora məbədi yerləşirdi.